Jonas Vingegaard skal også i de kommende år forsøge at vinde Tour de France på hollandske Jumbo-Visma.

Jonas Vingegaard og Jumbo-Visma fortsætter samarbejdet frem til 2027. Det oplyser storholdet på sin hjemmeside tirsdag. Selv er den danske Tour-vinder begejstret over udsigten til at fortsætte på Jumbo-Visma, og nu stemmer TV 2 Sports cykelekspert Rolf Sørensen i. - Det er en rigtig god nyhed, for Jumbo-Visma er det perfekte sted for Vingegaard. Han er allerede enekaptajn i Touren, og det vil han også være de kommende år. - Det siger noget om, at holdet er glade for Vingegaard, men også at han selv er meget tilfreds. Vi ved også, at Vingegaard er typen, der vægter tryghed højt, og det får han på Jumbo-Visma. Han får det, som han vil have det, lyder det fra Rolf Sørensen. Uddybende forklarer eksperten, at det ville være dumt af Jonas Vingegaard at skifte hold, da det ikke er sikkert, at han kan få et bedre setup, end det han har lige nu. Måske kan danskeren få lidt flere lønkroner, men det vil nok være de færreste hold, der kan matche Jumbo-Visma på den front. Jonas Vingegaard har været på Jumbo-Visma siden 2019. Sæsonens store mål er sommerens Tour de France, hvor Vingegaard stiller op som forsvarende vinder.